Változások a Pedagógiában és a Gyógypedagógiában - Nemzetközi Neveléstudományi Konferencia
„Az országoknak és városoknak sincs semmire nagyobb szükségük, mint az apród-esztendősök jó nevelése. Mert sem az eláradott gonoszságnak kiírtására, sem a jó erkölcsök béoltására, sem a bölcsességek és tudományok gyökerezésére, sem a több belső csendes állapotok virágozására foganatosabb eszköz nem találtatik a gyermekek oktatásánál; miképpen ártalmasb és veszedelmesb dolog sincsen az ifjúságnak vagy tudatlanságban, vagy vásott, feslett erkölcsökben nevelésénél.” (Pázmány Péter) Konferenciafelhívás A Pázmány Péter Katolikus Egyetem Bölcsészet- és Társadalomtudományi Kar Vitéz János Tanárképző Központ hetedik alkalommal rendezi meg a pedagógia és gyógypedagógia változásait tárgyaló tudományos konferenciáját, amelyre szeretettel hívja és várja Esztergomba, a pedagógia hazájába a felsőoktatási szakembereket, általános és középiskolai tanárokat, gyógypedagógusokat, tanítókat, óvodapedagógusokat és más, neveléssel foglalkozó szakembereket. Változások a Pedagógiában és a Gyógypedagógiában Nemzetközi Neveléstudományi Konferencia A konferencia időpontja: 2025. november 21. (péntek) A konferencia helyszíne: Iohanneum, Esztergom, Majer István út 1-3. Jelentkezési határidő: 2025. szeptember 15. Az egynapos tudományos eszmecsere az óvó-, tanító-, és a tanárképzés, a gyógypedagógus-képzés, valamint a mentori és vezetőtanári munka aktuális kérdéseit és problémáit helyezi a középpontba. A konferencián előadóként és előadás tartása nélkül is részt lehet venni. A konferenciára az elmélet és gyakorlat kölcsönösségének jegyében hívjuk és várjuk nemcsak a felsőoktatási intézmények képviselőit, hanem valamennyi hazai képzőhely, továbbá a gyakorlati helyszín, azaz az óvodák és az iskolák képviselőit. Kifejezetten várjuk tehát az egyetemeken, főiskolákon oktató kollégák mellett a gyakorló pedagógusok, gyógypedagógusok, mentorok, vezető tanárok és óvodapedagógusok részvételét, szekció-előadásait is! A konferencián a következő szekciókat tervezzük: óvodapedagógus, tanító, tanár, gyógypedagógia, inkluzív nevelés, mentor, ill. tanítás- és tanulásmódszertan szekciók. A végleges szekciók a beérkezett absztraktok alapján kerülnek kialakításra. A konferencia programja: Délelőtt a plenáris előadásra kerül sor, ezt közös ebéd követi. A tanácskozás az ebédszünet után húsz perces szekció-előadásokkal folytatódik. A konferencia regisztrációs díja az előadók számára 20. 000 Ft, az érdeklődő résztvevők számára és a PPKE BTK oktatói számára a konferencia ingyenes. A regisztráció mindenki számára kötelező. A regisztráció határideje: 2025. szeptember 15. Jelentkezni az itt elérhető regisztrációs űrlap kitöltésével lehet. Ezzel a jelentkező hozzájárul, hogy az ott közétett adatait a szervezők felhasználják kizárólag a konferencia szervezése során, valamint a konferenciakiadványban. A regisztráció során lehet jelentkezni előadás tartására is, valamint itt kell jelezni a tanulmány leadásának szándékát is. A tanulmány nem feltétele a konferenciára jelentkezésnek és előadás tartásának, csak felkínált lehetőség. Előadás tartására a regisztráció során lehet jelentkezni. A regisztráció és az absztrakt beküldésének határideje 2025. szeptember 15. Az absztrakt terjedelme 2000- 2.500 karakter. Az absztrakt tartalmazza a címet, a szerzőt, a szerző adatait (név, munkahely, beosztás/foglalkozás, e-mail), az összefoglalót és annak végén 4-5 kulcsszót. Az absztrakt formai elvárása: Times New Roman, 12-es betűnagyság, normál sorköz, doc, docx formátuma (txt, rtf nem befogadható). Az absztraktokat a valtozaspedagogiaban@btk.ppke.hu címre várjuk. A konferencia programja és az összefoglalók a konferencia online absztraktkötetében jelennek meg. A szervezők visszajelzést küldenek a jelentkező számára az előadások befogadásáról és a regisztrációs díj befizetésének módjáról. Felhívjuk a jelentkezők figyelmét arra, hogy a regisztrációs díjat nem áll módunkban visszafizetni! A tanulmányok megjelenésére a Konferencia ISBN számmal ellátott online tanulmánykötete ad lehetőséget. A konferenciára szeptember 15-ig történő regisztráció során kell azt is jelezni, hogy szeretne-e tanulmányt beküldeni. A tanulmányok beküldésének határideje: 2025. november 30. A tanulmányokat a következő email címre kérjük beküldeni: valtozaspedagogiaban@btk.ppke.hu A tanulmány elkészítésekor kérjük, a Mester és Tanítvány folyóirat felületén elérhető Szerzői útmutatót vegyék figyelembe! A konferencia e-mail címe: valtozaspedagogiaban@btk.ppke.hu Kérjük, hogy kollégáit és tanítványait is tájékoztassa a konferenciánkon való részvétel és a publikálás lehetőségéről! Szeretettel várjuk!
Iohanneum, Esztergom, Majer István út 1-3. 2025.11.21. 09:00-16:00